Discografia formației Holograf cuprinde aproape 30 de materiale audio și video, lansate de-a lungul celor patru decenii de existență a grupului. Holograf a debutat discografic în anul 1978, cu piesa „Lungul drum al zilei către noapte” (solist vocal Ștefan Rădescu), inclusă pe albumul colectiv "Formații de muzică pop 3" din cadrul seriei Formații rock, editată de casa de discuri Electrecord. Primul album integral semnat Holograf a apărut în anul 1983, avându-l ca solist vocal pe Gabriel Cotabiță. După ce Dan Bittman a preluat rolul de vocalist în Holograf în 1985, au urmat alte 11 albume de studio, cel mai recent, intitulat "Life Line", fiind lansat în noiembrie 2015. În 1990 a apărut singurul maxi-single al formației, ce include patru piese. Un alt maxi-single a fost lansat de Dan Bittman (ca disc solo) în 1994, anul în care solistul de la Holograf a reprezentat România în cadrul concursului Eurovision. Discografia Holograf este completată de două albume înregistrate acustic în concert ("69% Unplugged - Live" și "Patria Unplugged"), un disc promoțional din concert ("Live - Vinarte"), cinci compilații (cu o parte dintre piese reînregistrate special pentru apariția acestor discuri „best of”) și patru materiale video, filmate în concert.